На основу чл. 6, 22. и 25. Статута Факултета безбедности Универзитета у Београду, Савет факултета, на седници одржаној 08.06.2023. године, доноси

**О Д Л У К У**

**О ОСНИВАЊУ НАЦИОНАЛНОГ СИМУЛАЦИОНОГ ЦЕНТРА ЗА БЕЗБЕДНОСНЕ РИЗИКЕ**

**Члан 1.**

На основу одобреног Пројекта "Управљање новим безбедностим ризицима – истраживање и развој симулација" од стране Фонда за науку Републике Србије, и одредаба члана 22. Статута Факултета безбедности, оснива се Национални симулациони центар за безбедносне ризике кроз чије активности ће се реализовати Пројекат. У том смислу Центар ће обављати научна истраживања, изводити симулације и процене безбедносних ризика, спроводити едукације усмерене на унапређење експертских знања и вештина, остваривати научну сарадњу са другим институцијама које располажу сличним ресурсима, аплицира за националне и међународне пројекте, организује националне и међународне конференције, семинаре и друге активности.

**Члан 2.**

Организација, делатност, остваривање циљева и надзор над радом Центара за управљање ванредним ситуацијама и еколошку безбедност се уређују Правилником о раду Националног симулационог центра за безбедносне ризике

**Члан 3.**

Ова Одлука ступа на снагу даном доношења.

**Председник Савета**

**проф. др Јасмина Гачић**

**П Р А В И Л Н И К**

**О РАДУ НАЦИОНАЛНОГ СИМУЛАЦИОНОГ ЦЕНТРА ЗА БЕЗБЕДНОСНЕ РИЗИКЕ**

**I ОСНОВНЕ ОДРЕДБЕ**

**Члан 1**.

Овим Правилником уређује се организација, делатност, остваривање циљева, као и надзор над радом Националног симулационог центра за безбедносне ризике (у даљем тексту: Центар).

**Члан 2.**

Центар се формира за истраживања и обуку у областима националне, стратешке, корпоративне и еколошке безбедности.

**Члан 3**

Центар нема својство правног лица.

Центар се формира у оквиру реализације пројекта "Управљање новим безбедносним ризицима" који финансира Фонд Републике Србије".

**Члан 4.**

Центар реализује своје задатке средствима Факултета и Фонда за науку Републике Србије.

У својој делатности Центар користи печат и штамбиљ Факултета.

Центар за свој рад користи посебно опремљену просторију Факултета.

**II ЦИЉЕВИ, КОРИСНИЦИ И ДЕЛАТНОСТ ЦЕНТРА**

**Члан 5.**

Успостављање Центра руковођено је идејом да исти постане база за научна истраживања, едукацију и унапређење експертских знања и вештина, спровођење заједничких вежби из области корпоративне, националне, стратешке и еколошке безбедности, симулацију различитих врста ванредних ситуација и процену безбедносних ризика.

Успостављање Центра укључује и настојање да се формира национална мрежа за истраживања помоћу симулационих алата и напредних технологија.

Корисници услуга Центра су чланови академске заједнице, научно-истраживачке и образовне институције, стручна и професионална удружења, студенти Факултета безбедности и сродних високошколских установа.

Услуге Центра користе се на основу споразума о сарадњи између Факултета и сличних установа, укључујући државне и недржавне субјекте који обављају делатности од значаја за унапређење и развој система националне безбедности.

Корисници услуга Центра су и друга правна лица и привредни субјекти који имају потребу да у оквиру делатности које обављају остваре анализе, процене и предвиђања пословних ризика са циљем умањења вероватноће њиховог остваривања.

**Члан 6.**

У сврху остваривања циљева и пружања услуга корисницима, Центар обавља делатности које се састоје из следећих активности:

1. спровођење научних истраживања, моделовање и симулације ризика који угрожавају националну, стратешку, корпоративну и еколошку безбедност;

2. организација и реализација курсева, обука и тренинга у циљу унапређења експертских знања и вештина корисника услуга;

3. пружање консултантских услуга у оквиру области којима се Центар бави;

5. сарадња и умрежавање са другим сродним научно-истраживачким и образовним институцијама, као и професионалним и стручним удружењима у земљи и иностранству;

6. спровођење пројеката и реализација других задатака у сврху остваривања циљева Центра.

**Члан 7.**

Ради испуњавања утврђених циљева и обављања делатности, Центар развија низ конкретних програма и планова који укључују:

1. Програм научно-истраживачке сарадње са другим институцијама;
2. Програме едукације намењене професионалцима из области безбедности у сврху унапређења експертских знања и вештина;
3. Програм радионица и курсева намењених студентима основних, мастер и докторских студија Факултета безбедности са циљем овладавања употребом напредних технологија у сврху научних истраживања.

**III ОРГАНИЗАЦИЈА И РАД ЦЕНТРА**

**Члан 8.**

Делатност Центра се реализује кроз активност наставника, сарадника и других радника Факултета, као и ангажовањем истраживача, експерата и стручњака из других институција у областима којима се Центар бави.

У раду Центра могу да учествују студенти свих нивоа студија Факултета безбедности.

**Члан 9.**

Радом Центра руководе програмски директор (руководилац пројекта) и руковидилац Центра.

Рад Центра организује прогамски директор кога именује декан Факултета, на период од три године, односно на период трајања пројекта.

Програмски директор предлаже, а декан именује руководица центра који је задужен за реализацију конкретних организационих и техничких питања која се односе на свакодневни рад и активности Центра.

**Члан 10.**

Прогамски директор (Руководилац пројекта):

1. Руководи радом Центра и организује спровођење његових активности;
2. Стара се о испуњавању циљева Центра утврђених пројектом;
3. Доноси годишњи програм и план рада Центра;
4. Обавља остале послове потребне ради испуњавања циљева Центра утврђених овим актом и пројектом.

**Члан.11.**

Руководилац Центра:

1. Организује и води посете, радионице и едукативне програме у просторијама Центра намењене студентима, академској и стручној јавности, као и државним и привредним субјектима;
2. Координира научно-истраживачке активности Центра са партнерским институцијама на истраживачком пројекту „Управљање новим безбедносним ризицима – истраживање и развој симулација“ (Криминалистичко-полицијски универзитет; Машински факултет – Универзитет у Крагујевцу; Институт за стратегијска истраживања – Универзитет одбране);
3. Остварује комуникацију и умрежавање Центра са другим научно-истраживачким институцијама на територији Републике Србије које располажу компатибилним системима;
4. Промовише истраживачки пројекат и услуге Центра државном и приватном сектору;
5. Промовише Центар сачињавањем промотивног материјала (тј. лифлета, постера, информатора, итд.);
6. Промовише и ради на позиционирању Центра као средишње институције за умрежавање, сарадњу и здружени рад студената, академске и стручне јавности у области управљања новим безбедносним ризицима, односно њиховим истраживањем и симулацијом;
7. Реализује научна истраживања у складу са дефинисаним предметом истраживања научног пројекта „Управљање новим безбедносним ризицима – истраживање и развој симулација“;
8. Објављивљује резултате истраживачког пројекта у релеватним академским часописима;
9. Учествује на националним и међународним конференцијама ради презентације резултата истраживања у оквиру Центра;
10. Организује и води радионице и едукативне програма намењених студентима Факултета безбедности;
11. Реализује стручну праксу студената Факултета безбедности у просторијама Центра;

**IV НАДЗОР НАД РАДОМ ЦЕНТРА**

**Члан 12.**

Контролу и надзор над радом Центра обавља декан Факултета.

**Члан 13.**

Декан Факултета се обавезује да у року од 30 дана од дана доношења овог Правилника сачини Пословник о раду Центра којим ће се конкретизовати: начин и распоред коришћења просторије Центра, издавање одобрења за коришћење опреме и софтвера Центра, права, обавезе и одговорности лица која су дужна да присуствују приликом извођења симулација и коришћења опреме Центра, обавезе и одговорности корисника Центра и др. конкретне обавезе које омогућавају правилно и одговорно коришћење простора, руковање опремом и правлном коришћењу софтвера Центра.

**V ЗАВРШНЕ ОДРЕДБЕ**

**Члан 14.**

Овај Правилник је саставни део Одлуке о оснивању Националног симулационог центра за безбедносне ризике и ступа на снагу даном доношења Одлуке.